BDMS วิ่งแรง 4% รับอานิสงส์ “ไข้เลือดออก-ไข้หวัดใหญ่” ระบาดหนัก
BDMS วิ่งแรง 4% รับอานิสงส์ "ไข้เลือดออก-ไข้หวัดใหญ่" ระบาดหนัก ล่าสุด ณ เวลา 11.59 น. อยู่ที่ 26.50 บาท บวก 1 บาท หรือ 3.92% สูงสุดที่ 26.50 บาท ต่ำสุดที่ 25.50 บาท ด้วยมูลค่าซื้อขาย 551.27 ล้านบาท
20 ส.ค. 2561

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด(มหาชน) หรือ BDMS ล่าสุด ณ เวลา 11.59 น. อยู่ที่ 26.50 บาท บวก 1 บาท หรือ 3.92% สูงสุดที่ 26.50 บาท ต่ำสุดที่ 25.50 บาท ด้วยมูลค่าซื้อขาย 551.27 ล้านบาท

โดย บล.เคทีบี (ประเทศไทย) ระบุในบทวิเคราะห์ว่า จากกรณีที่กระทรวงสาธารณสุข แนะให้ประชาชนดูแลสุขภาพและเฝ้าระวังโรคไข้เลือดออก โดยนพ.เจษฎา โชคดำรงสุข ปลัดกระทรวงสาธารณสุข ระบุว่า ส่วนใหญ่ประชาชนมักซื้อยามารับประทานเอง เมื่อมีอาการหนักแล้วจึงจะไปโรงพยาบาล ทำให้มีโอกาสเสียชีวิตสูง กระทรวงฯจึงมอบหมายให้กรมสนับสนุนบริการสุขภาพ ทำหนังสือขอความร่วมมือไปยังโรงพยาบาลเอกชน คลินิกและร้านขายยาทั่วประเทศให้ระวังการจ่ายยาลดไข้กลุ่มเอ็นเสด (NSAIDs)
ขณะเดียวกัน กรมควบคุมโรคได้เตือนประชาชนเฝ้าระวังโรคไข้หวัดใหญ่ หลังพบข้อมูลตั้งแต่วันที่ 1 ม.ค. – 6 ส.ค. 2561 มีผู้ป่วยแล้ว 80,310 ราย เสียชีวิต 11 ราย ส่วนใหญ่เป็นกลุ่มวัยเรียน (อายุ 7-14 ปี) และผู้ใหญ่ (อายุ 15 – 44 ปี) โดยมี 5 จังหวัดที่อัตราป่วยสูงสุด คือ กรุงเทพมหานคร เชียงใหม่ ระยอง พะเยา และอุตรดิตถ์ ทั้งนี้ประชาชนทุกกลุ่มสามารถเข้ารับบริการฉีดวัคซีนฯได้ฟรีที่โรงพยาบาลของรัฐ และสถานพยาบาลเอกชนที่ร่วมโครงการหลักประกันสุขภาพแห่งชาติภายในวันที่ 31 ส.ค. 2561 (ที่มา: TNN24)
ทั้งนี้จากข่าวข้างต้นมีมุมมองเป็นบวกต่อหุ้นในกลุ่มโรงพยาบาล เนื่องจากกระทรวงสาธารณสุขและกรมควบคุมโรคได้ออกมาเตือนให้ประชาชนเฝ้าระวังโรคไข้หวัดใหญ่และไข้เลือดออก
โดยล่าสุดในเดือน ก.ค. 61 มีผู้ป่วยโรคไข้เลือดออกจำนวน 8,430 ราย เพิ่มขึ้น 57% เทียบจากปีก่อน และจำนวนผู้ป่วยโรคไข้หวัดใหญ่ 16,056 ราย เพิ่มขึ้น 34% เทียบจากเดือนก่อน ทำสถิติสูงสุดใหม่ของปีนี้ แต่ยังคงลดลงเมื่อเทียบจากปีก่อน เนื่องจากฐานปีที่แล้วที่ค่อนข้างสูง ซึ่งทั้ง 2 โรคมีค่าใช้จ่ายที่ค่อนข้างสูง โดยเฉพาะโรคไข้เลือดออก
ทั้งนี้มองว่าหุ้นที่จะได้รับผลประโยชน์ คือ BDMS เนื่องจากมีจำนวนสาขาโรงพยาบาลมากสุดที่ 45 สาขา จึงแนะนำ “ถือ” พร้อมให้ราคาเป้าหมาย 28 บาท